《题缑山王子晋庙》
唐代·郑畋

有昔灵王子，吹笙溯泬。六宫攀不住，三岛去相招。

亡国原陵古，宾天岁月遥。无蹊窥海曲，有庙访山椒。

石帐龙蛇拱，云栊彩翠销。露坛装琬琰，真像写松乔。

珠馆青童宴，琳宫阿母朝。气舆仙女侍，天马吏兵调。

湘妓红丝瑟，秦郎白管箫。西城要绰约，南岳命娇娆。

句曲觞金洞，天台啸石桥。晚花珠弄蕊，春茹玉生苗。

二景神光秘，三元宝箓饶。雾垂鸦翅发，冰束虎章腰。

鹤驭争衔箭，龙妃合献绡。衣从星渚浣，丹就日宫烧。

物外花尝满，人间叶自凋。望台悲汉戾，阅水笑梁昭。

古殿香残灺，荒阶柳长条。几曾期七日，无复降重霄。

嵩岭连天汉，伊澜入海潮。何由得真诀，使我佩环飘。

作者简介：郑畋（823-882），字台文，河南 荥阳人，会昌二年（842）进士及第。刘瞻镇北门，辟为从事。瞻作相，荐为翰林学士，迁中书舍人。乾符中，以兵部侍郎同平章事，寻出为凤翔节度使，拒巢贼有功，授检校尚书左仆射。诗一卷，。《全唐诗》录存十六首。性宽厚，能诗文。